REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/432-13

14. novembar2013. godine

B e o g r a d

Z A P I S N I K

22. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 13. NOVEMBRA 2013. GODINE

Sednica je počela u 11,45 časova.

Sednici je predsedavao Aleksandar Senić, predsednik Odbora.

Sednici su prisustvovali članovi Odbora:Snežana Bogosavljević Bošković, Saša Dujović, Nenad Kitanović, Saša Maksimović, Jasmina Obradović, Velimir Stanojević, Arpad Fremond, kao i Živojin Stanković (umesto Siniše Lazića), zamenik člana Odbora.

Sednici nisu prisustvovali članovi Odbora: Goran Bogdanović,Radmila Gerov, Oto Kišmarton, Ružica Igić, Petar Kuntić, Čedomir Protić i Dragan Čolić.

Pored članova Odbora sednici je prisustvovao i narodni poslanik Srđan Šajn.

Pored članova Odbora sednici su prisustvovali: predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Daniela Stojanović, načelnica finansijske službe u Ministarstvu poljoprivrede; Nikola Ćorsović, državni sekretar, Nada Mirković, Milesa Marjanović iz Ministarstva finansija kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje Predloga zakona o budžetu Republike Srbije za 2014. godinu, razdeo 24-Ministarstvo poljoprivrede, šumarstva i vodoprivrede koji je podnela Vlada Republike Srbije, i
2. Razno.

Prva tačka dnevnog reda - **Razmatranje Predloga zakona o budžetu Republike Srbije za 2014. godinu, razdeo 24-Ministarstvo poljoprivrede, šumarstva i vodoprivrede koji je podnela Vlada Republike Srbije**

U uvodnim napomenama, Nikola Ćosović, državni sekretar u Ministarstvu finansija, rekao je, da prema nacrtu budžeta, predviđeno 45,3 milijarde dinara za Ministarstvo poljoprivrede, šumarstva i vodoprivrede. Uštede u budžetu su pravljene na strani subvencija, materijalnih troškova čitavog javnog sektora, uvođenjem solidarnog poreza, podizanjem stope PDV, refinansiranje javnog servisa RTS, formiranjem tranzicionog fonda za preduzeća u restrukturiranju.

U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

-koji iznos sredstava je planiran za subvencije i infrastrukturne projekte u poljoprivredi?

- zašto nije ispoštovan Zakon o podsticajima u poljoprivredi i ruralnom razvoju, u kome se kaže da od 2014. godine, najmanje 5% budžeta treba da pripadne Ministarstvu poljoprivrede?

- da li će se subvencije isplaćivati i naredne godine, u istom iznosu kao i ove godine?

- koji će projekti biti finansirani u smislu unapređenja zemljišne administracije u Srbiji, u iznosu od 50 miliona dinara?

- da li imamo građevinske dozvole za projekte koji će se finansirati iz fonda Abu Dabi, u iznosu od 275 miliona dolara?

- kredit za podršku razvoja Srbije, iz fonda Abu Dabija, u iznosu od 3 milijarde dolara, da li će se koristiti za navodnjavanje ili finansiranje budžetskog deficita?

- na koje projekte će biti uatrošena sredstva iz IPA 2012 fonda, komponenta 5 (podrška poljoprivredi i ruralnom razvoju), u iznosu od 2140000 evra?

- u transfernim sredstvima u budžetu za 2014 godinu, isključene su sve opštine sa Kosova i Metohije, da li su planirani neki posebni projekti za KiM?

Nastavak sednice je održan na osnovu člana 72. Stav 5. Poslovnika Narodne skupštine, zbog nedostatka kvoruma.

Senad Mahmutović, je istakao, da je za subvencije u poljoprivredi izdvojeno 34,9 milijardi dinara a za investicije 6 milijardi, što ukupno čini 90,64% budžeta poljoprivrede. U odnosu na 2013 godinu, u 2014 godini su subvencije smanjene za 2 milijarde ali je to kompenzovano sa većim iznosom za investicije. (6 milijardi dinara). Subvencije u iznosu od 34.9 milijardi dinara su namenjene za sve građane Srbije, uključujući i KiM. Ministarstvo daje punu podršku programima koje finansira kancearija za KiM. Nada Mirković je ukazala da u članu 5, Zakona o budžetskom sistemu, osnovica po kojoj se računa razdeo za svako Ministarstvo, je poreski prihod, a on za Ministarstvo poljoprivrede iznosi 5,66%, tako da Zakon o podsticajima u poljoprivredi i ruralnom razvoju nije prekršen. Nikola Ćorsović, odgovorio je da će Republički geodetski zavod dobiti kredit za unapređenje zemljišne administracije u iznosu od 50 miliona dinara. Takođe, Vlada Srbije je formirala tim za implementaciju projekta koji će se finansirati iz fonda Abu Dabi, u iznosu od 275 miliona dolara. Kredit od 3 milijarde dolara, iz fonda Abu Dabi, će biti utrošen na finansiranje budžetskog deficita. Sredstva iz IPA fondova će biti opredeljena Direkciji za vode, odnosno za započete projekte vodosnabdevanja, Upravi za agrarna plaćanja i Upravi za poljoprivredno zemljište. Kako je rečeno 43% svih budžetskih subvencija je namenjeno poljoprivredi, a procena rasta BDP bi trebalo da iznosi 1%.

Srđan Šajn, narodni poslanik, ukazao je na potrebu da se sredstva za dekadu inkluzije Roma u iznosu od 1,5 miliona evra, koja su opredeljena za zapošljavanje Roma, usmere u poljoprivredu tako što bi Ministarstvo poljoprivrede opredelilo subvencije u iznosu od 10 miliona dinara za poljoprivrednu proizvodnju ( plastenike, staklenike), i na taj način bi se ova sredstva usmerila za zapošljavanje u poljoprivredi.

U diskusiji su učestvovali narodni poslanici Aleksandar Senić,Saša Dujović, Arpad Fremond, Snežana Bogosavljević Bošković, Srđan Šajn; Senad Mahmutović, državni sekretar, Daniela Stojanović, načelnica finansijske službe u Ministarstvu poljoprivrede; Nikola Ćorsović, državni sekretar, Nada Mirković, Milesa Marjanović iz Ministarstva finansija.

Pošto drugih pitanja i predloga nije bilo, sednica je završena u 12,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Aleksandar Senić